Bly koel en kalm in die verkeer | rooi rose Bly koel en kalm in die verkeer | rooi rose
Bly koel en kalm in die verkeer
Nou dat die skole weer volstoom begin het, is die paaie ook aansienlik besiger. Hoewel dit vir sommige van ons onvermybaar is, moet dit nie die ding wees wat jou dag versuur nie. Probeer ons drie wenke wat sal help om die lang gewag 'n bietjie vinniger te laat verloop. Hooffoto Taras Makarenko, Pexels
Doen joga met jou hande
As jy lang ure voor 'n rekenaar deurbring of selfs met artritis sukkel, is hierdie oefening perfek vir jou. Terwyl jy in die verkeer stilstaan, strek jou hande voor jou stuurwiel uit en rek en strek jou vingers. Hou jou vingers vir 'n paar sekondes so wyd uitmekaar soos jy kan en maak dan ronde bewegings met jou gewrigte.
Lees ook: Alternatiewe terapieë
Herhaal dit drie keer. Buig dan elke vinger in die vorm van 'n vierkant en druk saggies teen jou nael met jou ander hand se duim. Dit sal die beweeglikheid van die gewriggies in jou vingers, asook die bloedvloei, verbeter.
Luister na 'n audioboek terwyl jy wag
Nes slaaptydstories die jongklomp rustig maak, kalmeer audioboeke ons grootmense. Hou 'n verskeidenheid hiervan in jou kar en luister hoe die verhaal afspeel terwyl jy in die warboel van karre om jou vasgevang sit. Deur op die storie in plaas van die verkeer te fokus, sal jy kalmer daarvan afkom.
Maak jou tyd in die verkeer so produktief as moontlik deur alle werksverwante oproepe in die oggend te skeduleer. So kan jy terwyl jy wag met jou dag se take begin en reeds baie gedoen hê teen die tyd wat jy by die werk aankom. Gebruik 'n draadlose oorstuk om jou oproepe te maak, sodat jou hande vry is om te bestuur (en jy nie deur 'n verkeersbeampte afgetrek word nie!)
Maak jou kar 'n kalmerende oase
Elke vrou het 'n spesifieke reuk, eet- of drinkding wat haar kalmeer. Hou al hierdie dinge wat jou rustig maak in jou kar net vir ingeval jy dit nodig gaan hê. As jy van laventel hou, kan jy 'n lugvervrisser met 'n laventel-geur in jou kar plaas, of as kamille-tee jou beter laat voel, neem vir jou 'n reisbeker vol van dit saam op pad werk toe. Die lys is eindeloos!
Lees ook: Ontspan volgens jou persoonlikheid
Dit is 'n eeuoue boereraat, maar dit werk! Haal drie keer diep asem, tot in jou maag, en blaas dan stadig uit. Jy sal meer verfris voel en beter op die besige pad kan fokus.